Unión del Pueblo Navarro (UPN) talde parlamentarioari atxikitako foru parlamentari Marta Álvarez Alonso andreak PES-470 galdera egin du jarduera Bulegoetan izanen duen lanpostu baterako euskararen balorazioari buruz. Hona bigarren lehendakariorde eta Memoria eta Bizikidetzako, Kanpo Ekintzako eta Euskarako kontseilariak horretaz ematen dion informazioa:
"Unibertsitateko titulazioa duen pertsona baten prestakuntza praktikorako beka, Kanpo Ekintzarako Zuzendaritza Nagusian eta Nafarroako Gobernuaren Bruselako Bulegoan aritzeko” delakoaren deialdian ingelesa eta frantsesa, Europar Batasunean lan egiteko hizkuntzak, betekizun gisa ezarri ziren, egiteko zereginetako batzuk hizkuntza horietan eginen direlako. Gaztelania ere bada nahitaezko betekizuna, deialdiaren 4.2 puntuan ezartzen denez, Espainiako nazionalitatea ez dutenentzako. 
Euskara merezimendu gisa baloratzen da, hizpide den bekaz gozatzen duenak jarduera partzialki gauzatuko baitu Iruñean, eta arreta presentziala, telefono bidezkoa nahiz digitala publiko orokorrari emateko zeregin argiak izanen ditu; horrez gainera, Bruselan eginen duen lanaren zati bat gure Komunitateko nafar gizon nahiz emakumeen eskaerak artatzea izanen da (presentzialak, telefono bidezkoak eta bitarteko digitaletatik). Gogoan izan behar dugu euskara Nafarroak berezko duen hizkuntza dela, nafarren % 15,1ek ezagutzen eta hitz egiten dutena (NASTAT, 2024), eta ehuneko hori % 25 da gazteen artean; haiei dago zuzenduta, alegia, prestakuntza beka.
Hori guztia jakinarazten dizut, Nafarroako Parlamentuko Erregelamenduaren 215. artikulua betez.
Iruñean, 2024ko abenduaren 9an

